b'\n_START_ARTICLE_\nJernej Andrejka plemeniti Livnograjski\n_START_SECTION_\n\xc5\xbdivljenjepis\n_START_PARAGRAPH_\nJernej Andrejka plemeniti Livnogradski, sicer zaposlen kot podpolkovnik cesarske garde je bil rojen leta 1850 na doma\xc4\x8diji Hudman v Dolenjah pri Rovah._NEWLINE_Jernej Adnrejka je bil \xc5\xa1e med svojim izobra\xc5\xbeevanjem na gimnaziji v Ljubljani leta 1870 vpoklican v \xc5\xa1empetersko voja\xc5\xa1nico in postavljen v 11. \xc4\x8deto 17. pe\xc5\xa1polka. Sicer ni imel \xc5\xbeelje ostati v vojski, raj\xc5\xa1i bi dokon\xc4\x8dal gimnazijo - dokon\xc4\x8dane je imel le tri letnike - vendar so se stvari napletle druga\xc4\x8de. Skupaj s \xc4\x8deto so ga napotili v Trident na Tirolskem. Enoletno bivanje v tem kraju je opisal v knjigi Mladostni spomini, v kateri je razkril vse te\xc5\xbeave in veselja, ki jih je do\xc5\xbeivel v tem \xc4\x8dasu, vendar vseeno v upanju, da bi dokon\xc4\x8dal gimnazijo. Konec leta se je ve\xc4\x8dina slovenskih vojakov vrnila v Ljubljano in tudi Jernej Andrejka je imel \xc5\xbeeljo, da se vrne nazaj v rodni kraj. Vendar zaradi odli\xc4\x8dnih uspehov, je bil skupaj s \xc5\xa1estimi slovenskimi vojaki dolo\xc4\x8den za izobra\xc5\xbeevanje na kadetski \xc5\xa1oli v Innsbrucku. Po sedmih letih izobra\xc5\xbeevanja je kot poro\xc4\x8dnik 17. pe\xc5\xa1polka nastopil slu\xc5\xbebo na kranjskem in nato v Trstu._NEWLINE_Sodeloval je tudi pri zasedbi Bosne in Hercegovine, zatem pa med letoma 1880 in 1895 ostal s tem polkom v Ljubljani in Celovcu. Kar 14 let pa je bil tudi v cesarski gardi na Dunaju, kjer je tudi napredoval v podpolkovnika. Njegovo najobse\xc5\xbenej\xc5\xa1e in najbolj znano delo je Slovenski fantje v Bosni in Hercegovini. Napisal jo je leta 1878, iz\xc5\xa1la pa je pri zalo\xc5\xbebi Dru\xc5\xbeba Sv. Mohorja v Celovcu leta 1904. Delo je sestavljeno iz njegovega osebnega dnevnika o imenitnej\xc5\xa1ih dogodkih, ki jih je zapisoval tekom zahtevne operacije v Bosni in Hercegovini._NEWLINE_Jernej Andrejka plemeniti Livnogradski je umrl leta 1926, skupaj s svojo soprogo pa je pokopan na rovskem pokopali\xc5\xa1\xc4\x8du ob cerkvenem turnu.'